ଅଧିବେଶନ ଡାକି କୃଷି ଆଇନ ହଟାଅ
ନୂଆଦିଲ୍ଲୀ,୩ା୧୨: କେନ୍ଦ୍ର ସରକାରଙ୍କ ନୂଆ କୃଷି ଆଇନ ଅନ୍ନଦାତାଙ୍କ ଆଦୌ ସ୍ବାର୍ଥ ଅନୁକୂଳ ନୁହେଁ। ଏଥିରୁ କେହି ଜଣେ ହେଲେ କୃଷକ ଲାଭବାନ ହେବେ ନାହିଁ, ବରଂ ଚାଷୀକୁଳର ମେରୁଦଣ୍ଡ ଭାଙ୍ଗିଯିବ। ତେଣୁ କୃଷି ସଂସ୍କାର ନାମରେ ଅଣାଯାଇଥିବା ଏହି ବିବାଦୀୟ ଆଇନକୁ ସରକାର ତୁରନ୍ତ ପାର୍ଲମେଣ୍ଟର ସ୍ବତନ୍ତ୍ର ଅଧିବେଶନ ଡାକି ପ୍ରତ୍ୟାହାର କରନ୍ତୁ ବୋଲି ଦିଲ୍ଲୀ ଓ ଏହାର ସୀମା ସଂଲଗ୍ନ ରାଜ୍ୟଗୁଡ଼ିକରେ ଆନ୍ଦୋଳନରତ ଚାଷୀମାନେ ଦାବି କରିଛନ୍ତି। କୃଷି ଆଇନ, ୨୦୨୦କୁ ନ ହଟାଇଲେ ଦିଲ୍ଲୀର ସମସ୍ତ ରାସ୍ତାକୁ ବନ୍ଦ କରିଦେବେ ବୋଲି ସେମାନେ ଚେତାବନୀ ଦେଇଛନ୍ତି।  
ଖବରଦାତା ସମ୍ମିଳନୀକୁ ସମ୍ବୋଧିତ କରି କ୍ରାନ୍ତିକାରୀ କିଷାନ ୟୁନିୟନ୍ ଅଧ୍ୟକ୍ଷ ଦର୍ଶନ ପାଲ କହିଛନ୍ତି, କେନ୍ଦ୍ର ସରକାର କୃଷକ ସଙ୍ଗଠନଗୁଡ଼ିକୁ ବିଭାଜନ କରିବାକୁ ଉଦ୍ୟମ ଚଳାଇଛନ୍ତି। ଏପରି ହେବାକୁ ଦିଆଯିବ ନାହିଁ। ୩ କୃଷି ଆଇନ ପ୍ରତ୍ୟାହାର ନ ହେବା ଯାଏ ବିକ୍ଷୋଭରତ ଚାଷୀ ଆନ୍ଦୋଳନରୁ ଓହରିବେ ନାହିଁ। ସରକାର ଏହି ଆଇନକୁ ପ୍ରତ୍ୟାହାର କରିବା ପାଇଁ ପାର୍ଲାମେଣ୍ଟର ସ୍ବତନ୍ତ୍ର ଅଧିବେଶନ ଡାକନ୍ତୁ ବୋଲି ପାଲ୍ ଦାବି କରିଛନ୍ତି। ଚାଷୀନେତା ଗୁର୍ନାମ ସିଂ ଚାନ୍ଦୋନି କହିଛନ୍ତି, ସରକାର ଏହି ଆଇନକୁ ପ୍ରତ୍ୟାହାର ନ କଲେ ଦାବି ପୂରଣ ପାଇଁ ଚାଷୀମାନେ ଆଗକୁ ଅଧିକ ପଦକ୍ଷେପ ନେବେ। ଏହା ପୂର୍ବରୁ ୩୨ଟି କୃଷକ ସଙ୍ଗଠନର ନେତାମାନେ ସିଙ୍ଘୁ ବର୍ଡରରେ ଏକ ବୈଠକ କରିଥିଲେ। ଏଥିରେ ଭାରତୀୟ କିଷାନ ୟୁନିୟନ୍ ନେତା ରାକେଶ ଟିକାଏତ୍ ମଧ୍ୟ ଉପସ୍ଥିତ ଥିଲେ। ଇତିମଧ୍ୟରେ ଚାଷୀ ଆନ୍ଦୋଳନକୁ ଅଲ୍ ଇଣ୍ଡିଆ ମୋଟର ଟ୍ରାନ୍ସପୋର୍ଟ କଂଗ୍ରେସ (ଏଆଇଏମ୍ଟିସି)ର ସମର୍ଥନ ମିଳିଛି। କେନ୍ଦ୍ର ସରକାର ଚାଷୀଙ୍କ ସମସ୍ୟାର ସମାଧାନ ନ କଲେ ଡିସେମ୍ବର ୮ ତାରିଖରୁ ସମଗ୍ର ଉତ୍ତର ଭାରତରେ ପରିବହନ ସେବାକୁ ଠପ୍ କରିଦିଆଯିବ ବୋଲି ୯୫ ଲକ୍ଷ ଟ୍ରକ୍ ମାଲିକଙ୍କ ସର୍ବୋଚ୍ଚ ସଙ୍ଗଠନ ଏଆଇଏମ୍ଟିସି ଅଧ୍ୟକ୍ଷ କୁଲତରନ ସିଂ ଅଟଓ୍ବାଲ ଚେତାବନୀ ଦେଇଛନ୍ତି। ସେପଟେ ଦିଲ୍ଲୀରେ କୃଷକ ଆନ୍ଦୋଳନ ସପ୍ତମ ଦିନରେ ପହଞ୍ଚତ୍ବା କାରଣରୁ ସ୍ଥିତି ସଙ୍ଗିନ ହେବାରେ ଲାଗିଛି। ନିକଟରେ ବିକ୍ଷୋଭରତ ଚାଷୀଙ୍କୁ ରଖିବା ପାଇଁ ଷ୍ଟାଡିୟମ୍ଗୁଡ଼ିକୁ ଅସ୍ଥାୟୀ ଜେଲ୍ରେ ପରିଣତ କରିବାକୁ ଦିଲ୍ଲୀ ପୋଲିସ ଆମ୍ ଆଦମୀ ପାର୍ଟି (ଏଏପି) ସରକାରଙ୍କୁ ଅନୁରୋଧ କରିଥିଲା। ଦିଲ୍ଲୀ ସରକାର ଏହାକୁ ପ୍ରତ୍ୟାଖ୍ୟାନ କରିଦେଇଥିବାରୁ ଭାଜପା ଶାସିତ କେନ୍ଦ୍ର ସରକାର ତାଙ୍କ ଉପରେ ରାଗିଥିବା ମୁଖ୍ୟମନ୍ତ୍ରୀ ଅରବିନ୍ଦ କେଜ୍ରିଓ୍ବାଲ କହିଛନ୍ତି। କଂଗ୍ରେସ ନେତା ରାହୁଲ ଗାନ୍ଧୀ କହିଛନ୍ତି, କେନ୍ଦ୍ର ସରକାର ଚାଷୀଙ୍କ ଆୟ ଦୁଇଗୁଣ କରିବାକୁ ପ୍ରତିଶ୍ରୁତି ଦେଇବାବେଳେ ତାହା ଅଧା ହୋଇଯାଇଛି। ଏହି ସୁଟ୍ବୁଟ୍ ସରକାର ଅମଳରେ କେନ୍ଦ୍ରର ବନ୍ଧୁମାନଙ୍କ ଆୟ ଚାରିଗୁଣ ବଢ଼ିଛି। ଅନ୍ୟପକ୍ଷରେ ପଞ୍ଜାବ ମୁଖ୍ୟମନ୍ତ୍ରୀ ଅମରିନ୍ଦର ସିଂ ଗୁରୁବାର ଚତୁର୍ଥ ପର୍ଯ୍ୟାୟ ଆଲୋଚନା ପୂର୍ବରୁ ସ୍ବରାଷ୍ଟ୍ରମନ୍ତ୍ରୀ ଅମିତ୍ ଶାହାଙ୍କୁ ଭେଟିବାର କାର୍ଯ୍ୟକ୍ରମ ରହିଛି।  
**ଖଟ୍ଟାରଙ୍କ ବାସଭବନ ଘେରିଲା କଂଗ୍ରେସ**  
ପଞ୍ଜାବର ଯୁବ କଂଗ୍ରେସ କର୍ମୀମାନେ ବୁଧବାର ଚଣ୍ଡିଗଡ଼ରେ ହରିୟାଣା ମୁଖ୍ୟମନ୍ତ୍ରୀ ମନୋହରଲାଲ ଖଟ୍ଟାରଙ୍କ ସରକାରୀ ବାସଭବନ ଘେରାଉ କରିଛନ୍ତି। ସେମାନେ କୃଷି ଆଇନ ପ୍ରତ୍ୟାହାର ଦାବିରେ କେନ୍ଦ୍ର ଓ ହରିୟାଣା ସରକାର ବିରୋଧରେ ସ୍ଲୋଗାନ ଦେଇଛନ୍ତି। ପୋଲିସ ସେମାନଙ୍କୁ ଘଉଡ଼ାଇବା ପାଇଁ ଓ୍ବାଟର କ୍ୟାନନ୍ରୁ ପାଣିମାଡ଼ କରିଛି। ପଞ୍ଜାବ ଯୁବ କଂଗ୍ରେସ ଅଧ୍ୟକ୍ଷ ବରିନ୍ଦର ଧିଲୋନଙ୍କ ସମେତ ଅନେକ କର୍ମୀଙ୍କୁ ଚଣ୍ଡିଗଡ଼ ପୋଲିସ ଅଟକ। ଗତ ୨୬ ଓ ୨୭ରେ ପଞ୍ଜାବର କୃଷକମାନେ ଦିଲ୍ଲୀ ଯାଉଥିବାବେଳେ ହରିୟାଣା ସୀମାରେ ପୋଲିସ ଅଟକାଇ ସେମାନଙ୍କ ଉପରେ ପାଣିବର୍ଷା ସହ ଲୁହବୁହା ବାଷ୍ପ ପ୍ରୟୋଗ କରିଥିଲା। ତେଣୁ ହରିୟାଣାର ଖଟ୍ଟାର ସରକାରଙ୍କୁ ଚେତାଇଦେବା ପାଇଁ ଆମେ ଏଠାକୁ ଆସିଛୁ ବୋଲି ଧିଲୋନ କହିଛନ୍ତି। ନ୍ୟାୟ ନ ମିଳିବା ଯାଏ ଲଢ଼େଇ ଜାରି ରହିବ। ସମାଜର ସବୁ ବର୍ଗର ଲୋକ ଏହାକୁ ସମର୍ଥନ କରନ୍ତୁ ବୋଲି ସେ ଅନୁରୋଧ କରିଛନ୍ତି।